Dunaszekcső község képviselő-testülete

2/1996.

Jegyzőkönyv
Készült a Dunaszekcső Községi Önkormányzat képviselő-testülete 1996. február 21-én megtartott üléséről.

Jelen vannak:   Hegedűs György polgármester

Faller János

Galambosi László 

Guzsván Lajosné

Harsányi János

Hetényi Ádám

Schmidt József

Dr. Schmidt József

Szödényi István

Tóth András képviselők

Pest Éva jegyző 

a lakosság részéről 3 fő

a második napirendi ponthoz Huba Gyula és Gura László pályázók

Hegedűs György polgármester köszönti a megjelenteket, megállapítja, hogy az ülés határozatképes, mert a 11 fő képviselő hiánytalanul megjelent.

Az ülést megnyitja, és javaslatot tesz a napirendi pontokra, melyet a testület vita nélkül elfogadott:

1.) Lejárt határidejű határozatok

Előadó: Hegedűs György polgármester

2.) A szemétszállítást végző vállalkozó személyének kijelölése

Előadó: Hegedűs György polgármester

3.) Lakásvásárlási támogatás odaítélése

Előadó: Hegedűs György polgármester

4.) A köztisztviselői illetményalap meghatározása

Előadó: Pest Éva jegyző 

5.) A képviselő-testület Szervezeti és Működési Szabályzatának egységes szerkezetbe foglalása, ügyrend, szabályzatok.

Előadó: Pest Éva jegyző 

6.) Szociális ügyben beérkezett fellebbezések elbírálása 

Előadó: Pest Éva jegyző 

(Az utóbbi kettő napirend zárt ülésen.)

Napirend tárgyalása

1. napirendi pont: Hegedűs György polgármester elmondja, hogy a 2/1996. (I.11.) Kt. számú határozatban foglaltaknak megfelelően alkalmazzák a térítési díjakat az iskolai napközi otthonban 1996. február 1-től. A 3/1996. (I.11.) Kt. számú határozatban meghatározott emelt díjakat fizették 1996. február 1-től a bérlők. A felemelt szemétszállítási díjak befizetési csekkeit az adócsekkekkel együtt kézbesíti ki a hivatal.
Az egészségügy finanszírozásával kapcsolatban elmondja, hogy a TV-ben – a képviselő-testületi ülésről szóló informálás sorairól – helytelenül jelent meg az információ:

Az önkormányzat 500.000 Ft-ról 100.000 Ft-ra csökkentette az egészségügy támogatását.

Tájékoztatásul ismét elmondja, hogy az 1995-ös évben a TB az orvosi készenlét fedezésére 247.000 Ft-ot adott. Ezzel szemben az ezzel kapcsolatos kiadás 500.000 Ft-tal volt több, melyet az önkormányzat a költségvetéséből biztosított. 1996-ban az egészségügy finanszírozása megváltozott. A készenlét és az ügyelet megoldására az Egészségbiztosítás 20 Ft/hó/állandó lakos összeget biztosít. Ez az összeg majdnem egészében fedezi a feladat megoldását, az önkormányzat költségvetéséből 3,50 Ft/hó/állandó lakos összeget kell biztosítani. Ez az egész azonban nem azt jelenti, hogy az önkormányzat csökkenti a támogatás összegét.

Fontos eseményként tájékoztatja a testület tagjait arról, hogy 12 millió forint támogatást kapott az önkormányzat a pince és a támfal programhoz. Az összeg nagy, de nem elegendő az előttünk álló feladatokhoz viszonyítva. Az országgyűlési képviselők segítségét kérte levélben. Dr. Wekler Ferenc javasolja, hogy a Pénzügyminisztériumhoz küldjünk pályázatot. A másik képviselőnk még nem reagált.

Dunaszekcsőn 1996. február 9-én megalakult a Polgárőrség. A PV parancsnokság adta a ruhákat a 21 főnek. Irodahelyiségük a hivatal épületében lesz a földszinten. Apróbb dolgokat kell még beszerezni pl. elemlámpa, toll, notesz. Tevékenységüket március 3-án kezdik meg beosztás alapján.

Beszámol a pénzügyi bizottság üléséről, melyet haladéktalanul össze kellett hívni. A Komlói Vízmű újabb levélben fenyegetőzött bírósági eljárás megindításával, ha nem rendezi az önkormányzat az 1994. évi tartozását. Ezzel kapcsolatban a bizottság úgy foglalt állást, hogy nem az önkormányzat hibájából származik az összeg, forduljon a Vízmű a Bírósághoz. Annak idején a tárgyalások során azt a mohácsi vezetés elismerte, a „bizonyításra” viszont már nem került sor.
A másik sürgős napirend a RÉV épületének megvásárolása volt. A vállalkozó személyében váltás történt, annyira, hogy Mészáros Imre el is költözik a községből. Az épületre az önkormányzatnak elővásárlási joga van, erről kellett nyilatkozni. A bizottság egyetértésével adásvételre kerül sor, ha a testület is így foglal állást.

A településfejlesztési bizottság is ülésezett. Az ott ismét felvetett községháza felújítására reagálva elmondja, hogy a testület a lehető legkedvezőbb pályázatot fogadta el. Az emlegetett másik pályázat összege lényegesen több is volt, de a homlokzat festést és az északi fal javítását nem is tartalmazta.

Az elmúlt ülésen a honfoglalás évfordulójával kapcsolatos eseményeken gondolkodtak-e a jelenlevők? – kérdezi a polgármester.

Guzsván Lajosné: Az iskolában a tantestülettel beszélgetett, van is ötlet bőven.

- A ballagás után májusban „ünnepeljünk együtt” címmel községi rendezvényre kerülne sor, melyen minden korosztály részt vehet. Az ünnepi megemlékezés után színes műsort tervezne, melyen az óvodások, iskolások, énekkarosok, nyugdíjasok, ifjúsági klubosok lépnének fel felemlítve a dunaszekcsői hagyományokat, énekekkel, mondákkal, népviselettel.

Nem terveznék augusztus 20-ára, mert nyáron nagyon nehéz megmozgatni a község lakosságát.

- A Könyvtár is szerepet vállalhatna községi könyvkiállítással, történelmi és helyi kiadványokkal, őszi-téli időszakra előadássorozat szervezésével.

- A termelőszövetkezetnek – mivel rendelkezik autóbusszal – javasolja, hogy különböző rétegek részére kirándulásokat szervezhetne pl. Ópusztaszerre, Pécsváradra, Székesfehérvárra, Pannonhalmára. Erre egész évben bármikor sor kerülhet.
- A Településfejlesztési bizottság javasolna az évforduló tiszteletére nagy-nagy propagandával takarítási napot és faültetést.

- Az önkormányzatnak pályázat kiírást javasolna fotó- és rajzpályázatra, őszi kiállítással, értékeléssel sokféle korosztálynak. 
- Egész évben ütemezhető kiállításokra kerülhet sor. Erdélyi Mária pedagógus már el is kezdte a helyi anyag gyűjtését régi fotókból, mely a helyi hagyományokat elevenítené fel. Saját személyében újságkivágások tulajdonosa, ezeket is ki lehetne tenni a helyi események között.

Nagy hagyománya van a kézimunkázásnak községünkben, ezekből is lehetne kiállítást szervezni.

Régi használati tárgyakból – pl. akár iskolatörténeti dolgokból is – lehetne kiállítást csinálni.

Dunaszekcső népviselete csodálatos, megérdemel egy kiállítást.

- Hivatásos mesterek – községünkből elszármazottakkal együtt – meghívására is sor kerülhetne, pl. bőrdíszműves, festőművész, árusítással egybekötve.

- Sor kerülhet egy előadásra, melyen lehetséges, zenével foglalkozók adnának hangversenyt, és a táncosok is bemutatkozhatnának.

Galambosi László: Kulturális és sportprogramban gondolkodott. Május 1-én focibajnokságra kerülhetne sor a környékbeli községek sportegyesületei részvételével. Egésznapos programra gondolt, bevonva a vendéglátóegységeket is. Ifjúsági találkozóval lehetne színesebbé tenni, a környékbeli zenekarok fellépésével. Szabadtéri, kellemes helyet kellene csak találni az eseménynek. El kellene érni ezzel, hogy a környékbeli fiatalok látogassanak több alkalommal a községünkbe.

Faller János: Sportprogramra gondolt, május elsejére. Szabadtéri labdarúgótorna és népi játékok szerepelhetnének a sportpályán. A környező községek is részt vehetnének gyerekek és felnőttek együtt. Utána ott is lehetne bált szervezni. A bátai önkormányzatnak van olyan színpada, mely bárhol felépíthető.

Galambosi László programjának helyszíne lehetne a Szentháromság környéke.

Harsányi János: Guzsvánné elképzeléseit támogatja maximálisan, ha a sok ötletből valami is megvalósul, már akkor is jó. A bálokkal kapcsolatban elmondja, hogy el kell kezdeni, mert ami nincs az nem is javulhat. A fiataloknak nincs lehetősége szórakozni, és ezért kell tenni valamit.

Hegedűs György: Felolvassa a Baranya Megyei Közgyűlés levelét. (A jegyzőkönyv  melléklete.) 

A kiállítás, mely Dunaszekcsőről szólna fényképekben, lehetne „Régen és ma”. Rengeteg fénykép van a birtokában, melyek szerepelhetnének a kiállításon.

Hallottunk annyi ötletet, hogy mindet nem is lehet megvalósítani. Hangsúlyt kell fektetni a községből elszármazottak találkozójára is, mely már olyan sokszor elhangzott igényként.

Draskovits Pál: A faültetés helyét a volt uradalmi épület előtti helyre tervezné, megkérdezve egy szakembert, hogy ne bontsa meg a rendet. Dr. Schmidt Józseffel együtt a Polgárőrség részére tollakat ajánl fel.

Hetényi Ádám: Az iskola udvart parképítő mérnök tervezte, még nem teljesen látható minden, de oda már más nem ültethető.

Dr. Schmidt József: A templom környékét javasolja.

Hetényi Ádám: Hogy állunk az emlékparkkal?

Hegedűs György: Nem kell 1996-ban, ezért ha elkészül a támfal, akkor oda kerülne. Az egyedi faültetést a Kertészkertbe vagy a templom környékére képzelte.

Draskovits Pál: Ez a faültetés ne hiánypótlás legyen.

Harsányi János: Az öreg hársfa környékére nem lehetne?
Tóth András: Nagyon jó ötlet, de magánterület.

Hegedűs György: Az emlékplakettel kapcsolatban tájékoztatja a képviselőket, hogy csak budapesti öntő vállalja a készítést, de háromszoros áron. A mennyiséggel – azt csökkentve – azért szeretné, ha mégis elkészülhetne.

Dr. Schmidt Józsefet a szavazás előtt beteghez hívják.

Több kérdés, hozzászólás a napirenddel kapcsolatban nem hangzott el, a képviselők 10 szavazattal 0 ellenében az alábbi határozatot hozták:

8/1996. (II.21.) Kt. számú határozat
a lejárt határidejű határozatokról

1./ A képviselő-testület a lejárt határidejű határozatokról szóló jelentést és a két ülés között történt fontosabb eredményekről szóló tájékoztatót elfogadja.

2./ A képviselő-testület – élve elővásárlási jogával – visszavásárolja a dunaszekcsői 103. sz. tul. lapon felvett 3. hrsz-ú, valamint a 104. sz. tul. lapon felvett 4/1. hrsz-ú ingatlanokat.

Határidő: 1996. június 30.

Felelős: Hegedűs György polgármester

2. napirendi pont: (Írásban a pályázatok meghívóval kiküldve.)

Hegedűs György polgármester jelzi, hogy mindkét pályázó személyesen is megjelent az ülésen, így a képviselők kérdéseket tehetnek fel közvetlenül.

Galambosi László: Kérdezi Gura Lászlótól, hogy mit takar az a mondat, hogy a szemetet a szeméttelepi rendtartás szerint helyezi el, Huba Gyulától pedig azt, hogy az elmúlt évben azt nyilatkozta, hogy nem tud bemenni minden utcába. Változott-e a helyzet azóta?

Pest Éva: Huba Gyula az elmúlt évben is úgy nyilatkozott, hogy minden utcából el tudja vinni a szemetet. Azután nyilatkozott, hogy a polgármesterrel végigjárta a kritikus helyeket.

Harsányi János: Gura László milyen technológiával oldja meg a szemétszállítást? Azért kérdezi, mert az eddigi vállalkozóval szemben ez volt az egyik fontos kritika.

Gura László: Apróbb módosításokat lehet a jelenlegi technológián változtatni. A gépeivel megcsinálja azt, amit nagy járművekkel nem tudnak elvégezni.

Szödényi István: Huba Gyulától kérdezi, hogy az útviszonyok miatt elmarad egyik nap a szemétszállítás tud-e másnap jönni, és nem egy hét múlva.

Huba Gyula: 14 településen végzi a szemétszállítást 2 géppel. 4 szabadnappal gazdálkodik, ami pontosan az ilyen akadályokra van.
Hetényi Ádám: A szelektív szemétszállítást hogyan képzeli?

Huba Gyula: Éppen egy konferenciáról érkezett ide a testületi ülésre, ahol többek között erről is szó volt. Elképzelései vannak, de Magyarországon rövid időn belül a szelektív szemétgyűjtésre nem kerül sor.

Faller János: Milyen hosszú távra gondolja Huba Gyula a dunaszekcsői vállalkozását? A helybéli munkaerőn mit ért?

Huba Gyula: Természetesen 2-3 évre tervezi.

A gépkocsivezető saját embere lenne, és felvenne kísérő munkaerőt, ha alkalmas személyt talál. Ebben kéri a hivatal véleményét.

Tóth András: Egy éve tárgyalt a testület erről a témáról. Becsapva érzi magát, mert az akkori ígéretekből Sárközi János nem valósított meg semmit. Most is ugyanazzal a feltétellel, technikával menne tovább. Ott marad mindenhol a szétszórt hulladék. Az utóbbi időben ugyan időben pontosabban végezte Gura László a munkát, de innen tovább kell lépni. A község szemétszállítására ez a technológia már nem alkalmas, hosszú távon kell gondolkodnunk.

Huba Gyula: Korszerű gépparkkal rendelkezik. Egyszerre két kukát vagy egy konténert emel fel és ürít a gép. Lehetőség van a zsákos szemét elszállítására is. Végigjárta a szűk és meredek utcákat, a gépekkel mindenhová be tudnak menni. A vállalkozását és a munkát nagyon komolyan veszi, továbbképzéseken, konferenciákon vesz részt.

Hetényi Ádám: Akkumlátorokat évente 1-2 alkalommal elvinné-e?

Huba Gyula: Piaca van, vállalkozik rá.

Draskovits Pál: Nem hallott-e a konferencián arról, hogy a régi növényvédőszerekkel mit lehet csinálni, nem tervezik-e az összegyűjtését?

Huba Gyula: Csak kommunális hulladékkal foglalkoznak, információjuk sincs róla, mert ezzel a veszélyes hulladékkal csak speciálisan erre szakosodott cégek foglalkozhatnak.

Dr. Schmidt József visszaérkezett az ülésre.

Schmidt József: A községben több helyen kellene konténert lerakni, vállalná-e azt is? Kinek feladata a szeméttelepi út tisztán tartása?

Hegedűs György: A szerződésben elő kell írni a szeméttelep kezelőjének a bejáró út tisztán tartását.
Guzsván Lajosné: A szeméttelep rendezését saját vagy bérelt géppel oldaná meg Huba Gyula?

Huba Gyula: Vállalja a konténerek elszállítását. A szeméttelep rendezésére rendelkezik saját géppel, de ha szükséges akkor bérel is.

Tóth András: Ha Gura László lesz a vállalkozó abban az esetben ki végzi a szeméttelep rendezését?

Gura László: Vállalja a rendezést is.

Tóth András: Kinek a dolga annak figyelése, hogy ki viszi oda a szemetet és hová rakja? Miben lehet előrelépni? Jelenleg nem tartja megoldottnak a helyzetet, a kaput és a drótkerítést is ellopták, nincsenek őrök.

Hegedűs György: Éjszakai ellenőrzéseket fognak tartani a polgárőrség tagjai, napközben pedig a hivatali dolgozók közül lesz felelős ezért.

Több kérdés, hozzászólás nem hangzott el. A képviselők elvetették a polgármester titkos szavazással kapcsolatos kérdését és 9 szavazattal 1 ellenében és 1 tartózkodással az alábbi határozatot hozták: 

9/1996. (II.21.) Kt. számú határozat
a szemétszállításról

A képviselő-testület 1996. március 31-től felbontja a szerződést Sárközi János Dunaszekcső, Szabadság tér 7. sz. alatti lakos vállalkozóval.

1996. április 1-től az intézményes szemétszállítással megbízza – szerződés alapján – Huba Gyula, Bóly, Munkácsy M. u. 1. szám alatti lakos –vállalkozót.

Határidő: 1996. március 31.

Felelős: Hegedűs György polgármester

3. napirendi pont: Hegedűs György polgármester ismerteti Vrana József és neje Dunaszekcső, Wesselényi u. 6. szám alatti lakos kérelmét (a jegyzőkönyv melléklete).

A képviselők egyöntetű véleménye, hogy a lakóház vásárlásához – az elmúlt évi döntésnek megfelelően – 150.000 Ft támogatást nyújtson az önkormányzat. Ennek megfelelően 11 szavazattal 0 ellenében az alábbi határozatot hozták:
10/1996. (II.21.) Kt. számú határozat
vissza nem térítendő támogatás odaítéléséről

A képviselő-testület Vrana József és neje Dunaszekcső, Wesselényi u. 6. szám alatti lakosok részére a Dunaszekcső, Wesselényi u. 1. szám alatti lakóház megvásárlásához 150.000 Ft vissza nem térítendő támogatást nyújt a 7/1991. (X.17.) sz. önkormányzati rendelet alapján.

Határidő: az adásvételi szerződés bemutatását követően azonnal

Felelős: Hegedűs György polgármester

4. napirendi pont: (A köztisztviselők illetményalapjáról szóló rendelet tervezet a meghívóval együtt kiküldve.)

Dr. Schmidt József: A Pénzügyi Bizottság támogatja a rendelet tervezet elfogadását, összességében 10%-os béremelést jelent.

A napirenddel kapcsolatban más egyéb nem hangzott el, a képviselők 11 szavazattal 0 ellenében az alábbi rendeletet alkották:

1/1996. (II.21.) számú rendelete

a köztisztviselők illetményalapjáról

(A rendelet a jegyzőkönyv mellékelte.)

Egyebek:
Hegedűs György polgármester ismerteti a Baranya Megyei Önkormányzatok hatósági Igazgatási Társulása Felügyelő Bizottsága Elnökétől érkezett levelet (a jegyzőkönyv melléklete). Egyben ismerteti azt is, hogy az idei évben az önkormányzat pályázatot nyújt be járdaépítésre (a Vásártértől indulna).

Guzsván Lajosné: Igaz-e, hogy a sportegyesület a pálya hóeltakarításáért – egy focimeccs miatt – 28.000 Ft-ot fizetett ki. Igen nagy felháborodást keltett a faluban.

Hegedűs György: A kifizetett összeg 25.000 Ft.

Draskovits Pál: Tanfolyamot szerveznek a növényvédőszerekkel kapcsolatban, szeretné a hivatal segítségét kérni.

Dr. Schmidt József: Mikor lesz falugyűlés?

Hegedűs György: A mai ülésen szerette volna megkérdezni a testület véleményét, hogy a költségvetés előtt vagy után legyen.

Tóth András: Bejelenti, hogy a termelőszövetkezetben március 28-án műszaki vizsga lesz lassú jármű, motor, traktor részére.

Előzetesen informálja a képviselőket arról, hogy pár vállalkozó kedvű ember teniszpályát szeretne kialakítani a községben mégpedig a Kertészkert kellős közepén. Rózsák átultetésére kerülne csak sor, de a mai ülésen még nem kéri a hozzájárulást.

Schmidt József: A Településfejlesztési Bizottság ülésén felvették, hogy tisztázni kellene a ravatalozó problémáját. A Temetkezési Vállalat használati díjat számol fel a hozzátartozóknak. Az információknak utánanéztek. A villanyszámlát a vállalat fizetési és a hűtőszekrény is a tulajdonukban van. A másik probléma az út és a járda tisztítása, mellyel a temetkezési vállalkozót kellene megbízni.

Faller János: Keresse meg levélben az önkormányzat az egyházközség képviselő-testületét.

Hegedűs György: Javasolja, hogy a későbbiekben majd térjen vissza a testület erre a témára, mert megoldást kell találni úgy is, hiszen a Temetkezési Vállalat a helyi alkalmazott nyugdíjba vonulása miatt meg akarja szűntetni a kirendeltséget.

Az önkormányzat jó hozzáállással megoldotta a temetői szemétszállítást, lehetővé tette, hogy a vállalkozó az önkormányzat tulajdonában lévő járművel – térítés ellenében – elszállítsa otthonról az elhunytat.

Harsányi János: Tájékoztatást szeretne kérni, hogy milyen módon megy a hóeltakarítás a faluban.

Tóth András: A hóeltakarítást a szövetkezet végzi ingyen a falu utcáin a lakosság részére. Egyszerre nem tudnak mindenhová eljutni, de tisztességgel mindenhol eltakarították a havat. Az idei tél sok eltakarítani valót hozott. Az emberek hozzáállásával van elsősorban baj, mert még megkérdezni sem tudják tisztességesen. A járműveket nem a kíváncsiság, hanem a 101 Ft-os üzemanyag hajtja. Ezt tudták az idei évben ajánlani és csinálni.

Faller János: Megköszöni a tsz-nek a hóeltakarítást, személy szerint neki sokat jelentett, hogy járhatóak voltak a község útjai.

Több bejelentés, hozzászólás nem hangzott el, a polgármester a nyilvános ülést berekesztette.

Kmf.


Hegedűs György
Pest Éva


Polgármester
jegyző 

Dunaszekcső Község Polgármestere

2/1996. 

Meghívó

A Dunaszekcső Községi Önkormányzat Képviselő-testülete 1996. február 21-én 17 órai kezdettel ülést tart, amelyre meghívom.

Az ülés helye: Községháza tanácsterme

Napirendi pontok:
1.) Jelentés a lejárt határidejű határozatok végrehajtásáról és a két ülés között történt fontosabb eseményekről

Előadó: Hegedűs György polgármester

2.) A képviselő-testület Szervezeti és Működési Szabályzatának egységes rendszerbe foglalása

Előadó: Pest Éva jegyző 

3.) A köztisztviselői illetményalap meghatározása

Előadó: Pest Éva jegyző 

4.) A szemétszállítást végző vállalkozó személyek kijelölése

Előadó: Hegedűs György polgármester

5.) Lakásvásárlási támogatás odaítélése

Előadó: Hegedűs György polgármester

6.) Szociális ügyben beérkezett fellebbezések elbírálása

Előadó: Pest Éva jegyző 

(A 2, 3, és  4 napirendi ponthoz írásbeli előterjesztés mellékelve.)

Dunaszekcső, 1996. február 14. 



Hegedűs György 



Polgármester

PÁLYÁZAT

Dunaszekcső község hulladékának elszállítására

1.) A vállalkozás hosszú távú célja:

A komplex hulladékgazdálkodás megvalósítása.
A hulladék mennyiségének csökkentése a majdani újrafelhasználással és újrahasznosítással. (Szelektív gyűjtés beindítása.)

2.) Árajánlat: 1.050.000 Ft/1996. év (Áfával növelt ár)

· az ajánlat magába foglalja a lakosságnál, az önkormányzati intézményeknél, az üdülőövezetben és a kempingben keletkező szemét heti egyszeri elszállítását a kijelölt hulladéklerakó helyre;

· a kuka mellé kihelyezett szákos szemetet, vagy kötegelt kisebb rőzseköteget is elszállítjuk;

· a díj kiegyenlítése mindig utólag történne, negyedéves gyakorisággal, számla ellenében.

3.) A szolgáltatást – a gépkocsivezető kivételével – helybéli munkaerővel kívánjuk megoldani (amennyiben alkalmas személyeket találnánk a Polgármesteri Hivatal közreműködésével).

4.) A szeméttelep kezelését is tudnánk vállalni, melynek éves költsége 220.000 Ft lenne, mely Áfával növelt ár.

5.) Ajánlatunk elfogadása esetén vállalnánk, hogy évente egyszer – az önkormányzat kérésének megfelelő időpontban – díjtalanul lomtalanítási akciót szervezünk a lakosság körében.

Bővebb bemutatkozást nem tartunk indokoltnak, 

hiszen az egy évvel korábbi pályázatban azt már megtettük.









Tisztelettel:











Huba Gyula











Vállalkozó

Bóly, 1996. jan. 11.

PÁLYÁZAT

A Dunaszekcsői Polgármesteri Hivatal kezelésében lévő szemétszállítás megpályázása.

Én Gura László Dunaszekcső, Rákóczi u. 7. alatti lakos vállalom, az egész községben szerdánként rendszeresen és pontosan a kukák kiürítését és a zsákos szemét elszállítását.

Vállalom a vikkendtelepről rendszeresen elszállítom az ott keletkező szemetet.

Továbbá vállalom, hogy a szeméttelepen a szemetet a szeméttelep rendtartás figyelembe vételével helyezem el. Vállalom, hogy évente egyszer a polgármesteri hivatallal egyeztetve a falutakarítás illetve falurendezés alkalmával keletkező hulladékot ingyen elszállítom.

Mindezen szolgáltatásokat előzetes kalkuláció után az előző vállalkozónak már megállapított díjért, azaz 1.080.000 Ft-ért tudom vállalni, de ez az árajánlat tartalmazza az év eleji (áremelést is) költség áremelkedést is.
Ha az én ajánlatomat fogadja el a képviselő-testület, kérem, hogy a szerződés amely megköttetik, hosszabb távra, azaz 1998. dec. 31-ig szóljon.








Tisztelettel: Gura László

Dunaszekcső 1996. 02. 15.

Kérelem

Alulírottak, Vrana József (sz. 1974. 08. 19., an: Felgei Valéria) lc. Dunaszekcső Wesselényi u. 6. , munkahely: Bóly Rt. Bár Baromfiüzem, és felesége Vrana Erzsébet (sz. Miklósa Erzsébet 1963. 03. 24., an: Hergerőder Erzsébet) lc. Dunaszekcső Wesselényi u. 6. munkahelye Mohács Városi Kórház, azzal a kéréssel fordulunk a dunaszekcsői Önkormányzathoz, hogy részünkre lakásvásárlási támogatást szíveskedjenek nyújtani.

A megvásárolandó ház Dunaszekcső, Wesselényi u. 1. sz. melynek jelenlegi tulajdonosa Gyuricza János (lc. Dunaszekcső Petőfi u. 133.).

A ház vételára 800.000 Ft.

Ezennel kijelentjük, hogy ilyen jellegű támogatást még nem vettünk igénybe.



Tisztelettel: 



Vrana József








Vrana Erzsébet

Dunaszekcső, 1996. II. 5. 

Dunaszekcső Községi Önkormányzat Képviselő-testülete

1/1996. (II.21.) számú önkormányzati rendelete

a köztisztviselők illetményalapjáról

Dunaszekcső Községi Önkormányzat képviselő-testülete a köztisztviselők jogállásáról szóló 1992. évi XXIII. tv. 42. §. /3/ bekezdésébe, valamint a Magyar Köztársaság 1996. évi költségvetéséről szóló 1995. évi CXXI. tv. 23. §. /3/ bekezdésébe foglaltak értelmében a következőket rendeli:

1. §.

A köztisztviselők illetményalapja 20.000 Ft.

2. §.

Ez az önkormányzati rendelet 1996. január 1-jén lép hatályba.

Dunaszekcső, 1996. február 14.


Hegedűs György
Pest Éva


Polgármester
jegyző 

Ez az önkormányzati rendelet Dunaszekcső községben kihirdetésre került.

Dunaszekcső, 1996. március 7.



Pest Éva 



Jegyző 

Baranya Megyei Közgyűlés

                Elnöke

Szám: 169-2/1996.

Valamennyi Polgármester

részére 

Székhelyén

Tisztelt Polgármester Asszony/Úr!

A Honfoglalás 1100. évfordulójára a Millecentenáriumra való emlékezés megyei rendezvényeiről tárgyalt Baranya Megyei Közgyűlés 1996. január 29-i ülésén és meghatározta azon eseményeket, amelyekhez – jelentőségük miatt – a nevét adja.

Ezek közül az első, és mint ilyen a megyei rendezvények nyitánya lehet az Önök egyetértésével megvalósítandó azon szándék, hogy Baranya valamennyi településén egy napon, 1996. március 15-én, a Honfoglalásra emlékezve majd emlékeztetve, kerüljön elültetésre legalább egy, de a lehetőségek szerint több időt álló emlékfa, arra alkalmas és későbbiek során jól gondozható, megközelíthető helyen, környezetének illő kialakításával.
A megyei települései jelentős számban jelezték ez alkalomból, bár különböző időpontokban történő, fa ültetési szándékukat.

A Megyei Közgyűlés nevében felhívom valamennyi település polgármesterét, hogy a magyar történelem ezen legjelentősebb eseménye évfordulójára emlékezve Baranya megye e tekintetben is megvalósuló egységét fejezzék ki az egyidőben történő Honfoglalási emlékfa ültetéssel, mint az elődeink is tették 1000 évvel ezelőtt.
A közös tett így méltó bevezetője lehet szűkebb pátriánkban ez évben megvalósuló ünnepélyes eseménysornak.

Pécs, 1996. február 9. 



Üdvözlettel:



Dr. Tóth Sándor 

Baranya Megyei Önkormányzatok Hatósági

Igazgatási Társulása Felügyelő Bizottsága

Elnökétől Pécs, Rákóczi u. 34.

Szám: 22/1996.

Előadó: Balázs, Hornung, Jurinovits



Tárgya: útfenntartási-üzemeltetési



          alap létrehozása és működtetése

Települési Önkormányzatok

Polgármestereinek!

Székhelyeiken

Tisztelt Polgármester Asszony/Úr!

A Baranya megyei települések belterületi útjai az 1976-ban kezdett és lefutott ún. „aszfalt program” következtében közel 100%-ban kiépítettek.

A burkolatok általános állagromlása a használattól is függően, nagyjából az építés sorrendjének megfelelően fog bekövetkezni. Ha a szükséges fenntartási munkákat nem végezzük el időben, a romlás olyan mértékű lehet, aminek helyreállítása már nem lesz finanszírozható az amúgy is szűkös községi költségvetésekből.

Több önkormányzat részéről jelentkezett igény, hogy – a korábbi években sikeresen működő útkorszerűsítési alap mintájára – szerveződjön útfenntartási-üzemeltetési alap (járda, műtárgyak, csapadékvíz- elvezetés, forgalomtechnika is) a fenntartási munkák ütemezett végrehajtására.

Az alap a választási ciklushoz igazodva működne, első üteme 1996-1997-1998. Az ütem végén zárszámadás készül.

Az alap az önkormányzatok lakosságszáma arányában évenként egységesen befizetett összegből, a Megyei Közgyűlés kedvező döntése esetén megyei támogatásból, továbbá a lehetséges pályázatokon megszerzett összegből képződne.

Az esetleg megszerzett más forrásokból a községek az általuk tárgyévben, a lakosság száma után befizetett összegek arányában részesülnek.

Az alap és annak felhasználása szervezési munkáit a Baranya Megyei Önkormányzatok Társulása Hivatala felvállalja, a Társulás tagjai számára díjmentesen, más községek számára 60 Ft/lakos/év hozzájárulás ellenében. Az alap működtetése részletes szabályait az ebben együttműködő községek közösen dolgozzák ki és rögzítik.
Kérem a Tisztelt Polgármester asszonyt/urat, amennyiben az útfenntartási-üzemeltetési alap létrehozásában és működtetésében községe részt kíván venni, útfenntartási munkáit e keretek közt kívánja végrehajtani, szándékát írásban jelezze.

A szándék jelzésére a további szervezési munka miatt van szükség; elkötelezettséget majd az együttműködési megállapodás (szerződés) fog jelenteni.

Az együttműködésre jelentkezni lehet 1996. február 29-ig.

Pécs, 1996. január 29.



Üdvözlettel: dr. Tóth Sándor  
